জেদ্দা, ১১ জুলাই :: সৌদি আরবের তায়েফে একটি প্রাইভেট কারের চাপায় মাওলানা আবুল হোসেন (৩৫)  নামে এক সৌদি প্রবাসী বাংলাদেশি ব্যবসায়ী নিহত হয়েছেন। তার গ্রামের বাড়ি চট্টগ্রামের সাতকানিয়া উপজেলার তোলাতুলির সরতি গ্রামে। রোববার দিবাগত রাত আড়াইটায় তায়েফের হাদ্দাহয় এ দুর্ঘটনা ঘটে। জানা গেছে, আবুল হোসেন ব্যবসায়িক কাজ শেষ করে বাসায় ফেরার পথে তায়েফের হাদ্দাহয় রাস্তা পার হওয়ার সময় এক প্রাইভেট গাড়ির নিচে চাপা পড়েন। পরে আহত অবস্থায় তাকে তায়েফ হাসপাতালে নেয়া হলে কর্তব্যরত চিকিৎসক মৃত ঘোষণা করেন। বর্তমানে তার লাশ তায়েফ হাসপাতালের মর্গে রাখা হয়েছে। আগামীকাল মঙ্গলবার জোহরের নামাজ শেষে তাকে তায়েফ কবরস্থানে দাফন করা  হবে বলে জানিয়েছেন আমাদের সৌদি আরব প্রতিনিধি।